IN NOMINE XPI[STI]. Cum omnia bona fidelium per unitatem fidei et vinculum caritatis communia generali[ter] habeantur, inter religiosos tamen mos antiquus obtinuit ut speciali societate sibi invicem fęderentur, quatenus, tanto sibi alterutrum devotius et in suis prosperis congaudeant et in adversis condoleant, quanto se strictius colligatos karitatis fędere non ignorant. Quapropter notificamus presentibus et futuris qua speciali familiaritate Cabilonensis et Divionensis ęcclesia sese mutuo colligarint, ut hujus dilectionis fędus, quod Cabilonensis ęcclesia cum Divionensi cum magna devotione iniit, et quod Divionensis a Cabilonensi cum magna gratiarum actione accepit, nulla oblivionis vetustate apud posteros deleatur, nulla umquam discordię scissione rumpatur. Anno itaque dominicę incarnationis .I°.C°.XI°., domnus Walterius*, Cabilonensis episcopus, et domnus Jarento, Divionensis abbas, talem inter se et congregationes sibi commissas societatem inierunt ut, cum brevis de kanonico Cabilonensi venerit Divionem, vel de monacho Divionensi venerit Cabilonem, statim pro eo fiat plenarium officium mortuorum: hoc est vigilia et missa, et eo die habeat prebendam. Preter hęc etiam statutum est ut in ebdomada post dominicam medię .xl. fiat apud utrosque pro utrisque generale officium et missa. Concessit preterea prefatus domnus .W[alterius]. episcopus domno abbati J[arentoni] et omnibus successoribus ejus, unam canonicalem prebendam integram et cotidianam in ęcclesia sancti Vincentii, quam idem domnus abbas concessit monacho Divionensi apud Sanctam Mariam commanenti, ut et monachus idem apud Sanctum Vincentium septimanam faciat, et Divionensis ęcclesia helemosinę hujus causa Cabilonensi ęcclesię et corporaliter et spiritualiter pro posse servitium impendat. (Locus sigilli impressi).